**Povzetek revizijskega poročila *Pravilnost poslovanja Varstveno delovnega centra Kranj***

Računsko sodišče je revidiralo *pravilnost poslovanja Varstveno delovnega centra Kranj* (v nadaljevanju: zavod) v letu 2016.

*Cilj revizije* je bil izrek mnenja o pravilnosti poslovanja zavoda.

Računsko sodišče je o pravilnosti poslovanja zavoda v letu 2016 izreklo *negativno mnenje*, ker je ugotovilo, da je z izplačilom nagrad spremljevalcem v okviru izvedbe prostočasnih aktivnosti kot nadurnega dela v skupnem znesku 4.166 evrov ravnal v nasprotju z Zakonom o delovnih razmerjih. V nasprotju s predpisi je direktorici obračunal in izplačal 30 ur dela preko polnega delovnega časa v skupnem znesku 685 evrov in nabavil vinjeto za osebno vozilo, zaposleni pa izplačal 574 evrov preveč povračil stroškov prevoza na delo in z dela. Pri nabavi blaga, materiala, storitev in osnovnih sredstev v skupnem znesku 182.328 evrov je ravnal v nasprotju s predpisi o javnem naročanju in notranjimi akti ter v neskladju s pogodbo. Po uveljavitvi Zakona o ukrepih na področju plač in drugih stroškov dela za leto 2016 in drugih ukrepih v javnem sektorju ni preveril, ali je namen, za katerega je sklenil podjemno pogodbo, skladen z nameni in cilji tega zakona, ter uskladitve ni opravil, niti ni pogodbe preklical, čeprav mu je določilo VII. točke pogodbe to omogočalo. Zavod popisa sredstev ni izvedel v skladu s 36. členom Zakona o računovodstvu in pri evidentiranju računalniške in programske opreme v register osnovnih sredstev ni ravnal v skladu s Pravilnikom o načinu in stopnjah odpisa neopredmetenih sredstev in opredmetenih osnovnih sredstev, za izvajanje dejavnosti oddaje telovadnice v najem pa ni imel podlage v aktu o ustanovitvi.

Računsko sodišče je od zavoda zahtevalo predložitev *odzivnega poročila*, v katerem mora izkazati popravljalne ukrepe za odpravo ugotovljenih nepravilnosti, ter podalo *priporočilo* za izboljšanje poslovanja.

Ljubljana, 22. novembra 2018